ЗАКОНИТИМ НАСЛЕДНИЦИМА АУТОРСКИХ ПРАВА

ДЕСАНКЕ МАКСИМОВИЋ

МОЛБА

Поштовани,

Обраћам Вам се у име вокално-инструменталног састава „Ораси“, који чине:

Александар Трубарац- гитариста;

Василије Домазет – басиста, помоћни вокал;

Сандра Трпковић – вокал;

Владимир Ђекић –перкусије, бубњеви;

Растко Јевтовић- вокал, усна хармоника;

Ми са бавимо прављењем музичких аранжмана инспирисани стиховима највећих српских лиричара 20.века и њиховим извођењем. Пожелели смо да објавимо композицију „Ја сам цар“ инспирисану Десанкином песмом „О праштању“, којом се затвара њена збирка „Тражим помиловање“. Наш пројекат је културно-просветног карактера и некомерцијалан је. Наиме, осим свирки, на којима забављамо, али и просвећујемо публику, јер јој уместо јефтиних, баналних, у суштини малограђанских стихова, какви се најчешће могу чути у јавним извођењима код нас данас, нудимо продуховљене, умне, често и зачудне стихове наших највећих песника 20. века. А то су, поред Десанке Максимовић, следећи- у нашем избору: Милутин Бојић, Милош Црњански, Момчило Настасијевић, Растко Петровић, Стеван Раичковић, Миодраг Павловић, Васко Попа, Иван В. Лалић, Слободан Ракитић. Од сваког од ових десеторо одабрали смо по једну песму и начинили на основу ње један музички аранжман. Сада желимо да то објавимо као албум. Понављам, немамо намеру да га продајемо и зарађујемо, већ свој албум да поклањамо љубитељима нашег рада и онима, за које проценимо да је важно да се уз поезију духовно развијају, а то су, пре свега, млади.

Радећи у просвети већ 24 године, стекао сам искуство да омладина углавном не воли да чита поезију, чак и кад је пише, јер читање лирике захтева умни напор, а ученици у великој мери немају ту васпитаност да књиге треба стално читати. Они не разумеју важност те компетенције иако је она, заправо, везана за целоживотно искуство. Ја се на свој начин трудим да им љубав према читању и оданост књизи пробудим и сачувам. Рано сам схватио да је свака чулна, дакле визуелно-звучна анимација за њих погодна, јер су то генерације одрасле уз комјутер где све почива на оваквим сензацијама. Зато сам се одлучио на грађење овог пројекта из кога је 2002.године настала група „Ораси“. За ових 18 година кроз групу је прошло преко педесет музичара. Тек пре неколико година се усталио овај састав. Група иза себе има најмање стотинак наступа у Београду и Србији.Учествовали смо и на фестивалима као што је БЕЛЕФ и Светски дан поезије. Приличан број људи је чуо за наш концепт. За разлику од других, који стихове и мелодију лепе, ми мелодију извлачимо из самих стихова, бесомучно је рецитујући. Лирика је настала из музике и сада их спајамо. Људима, који се први пут сретну са нашим аранжманима, чудно је што се у модерној музици појављују „тако тешке речи“. Али, неки од њих буду баш тиме привучени да прате наш рад.

У сваком случају, после 18 година постојања и ширења мисије српске поезије двадесетог века у разним слојевима нашег становништва одлучили смо да објавимо албум, који ће се звати „Певана антологија“. По нашем плану, једна од десет композиција на том албуму би била „Ја сам цар“, инспирисана песмом „О праштању“. Нису сви , али јесте већина стихова те песме искоришћена у прављењу аранжмана. Постоји и наш додатак на крају песме где певамо: „Ја не праштам, само кажњавам

Јер, ја сам цар, српски цар Душан“.

Овај додатак је дидактичног карактера. Иако тих речи нема у Десанкиној песми, сматрали смо да је нашим слушаоцима неопходно нагласити ко изговара те речи. А пошто полазимо од тога да они „Тражим помиловање“ и песнички дијалог Десанке и Цара Душана нису читали, онда је ово разјашњење потребно да би им се целина значења склопила у глави. Наравно, уколико сматрате да то треба изоставити, ми ћемо то учинити.

**ЗАМОЛИЛИ БИСМО ВАС, ДАКЛЕ, ДА НАМ ДАТЕ СВОЈУ ПИСМЕНУ САГЛАСНОСТ ДА СВОЈУ КОМПОЗИЦИЈУ „ЈА САМ ЦАР“, ИНСПИРИСАНУ ДЕСАНКИНОМ ПЕСМОМ „О ПРАШТАЊУ“ МОЖЕМО ДА ОБЈАВИМО НА НАШЕМ АЛБУМУ.**

Ако и кад албум буде објављен, позваћемо Вас на његове промоције и обавештаваћемо Вас о нашем даљем раду.

Срдачно.

Мр Растко Јевтовић